En mand midt i 20'erne er mistænkt for tirsdag at være trængt ind på en fagskole i Finland og dræbe en kvinde og såre flere andre.

Det oplyser finsk politi på et pressemøde sent tirsdag eftermiddag.

Her lyder det desuden, at manden, der er født i 1994, havde både stikvåben og skydevåben på sig under angrebet.



Han er mistænkt for drab og flere voldshandlinger.



Øjenvidner har ifølge den svensksprogede finske avis Hufvudstadsbladet sagt, at gerningsmanden havde et sværd med sig.

Til den finske avis Keskiuomalainen siger øjenvidner, at angrebsmanden styrede lige mod en ung kvinde.

- Manden huggede sværdet i kvindens hals og stak hende i maven, lyder det.

Angrebet skete på en fagskole, der ligger inde i butikscenteret Herman. Skolen ligger i byen Kuopio i det centrale Finland.

Der udbrød også brand i forbindelse med episoden, oplyser politiet. Ifølge flere vidner var det som følge af en brandbombe, som den mistænkte smed.



Den mistænkte gerningsmand blev anholdt 18 minutter efter angrebet. En politibetjent skød og sårede manden og blev også selv såret under aktionen.

I alt blev ti personer bragt til sygehuset. Heraf to med alvorlige skader. Begges tilstand er dog stabil. Det oplyser Antti Hedman fra Kuopios universitetshospital ifølge finske YLE.



Politiet modtog alarmen klokken 12.50 lokal tid.



Den finske undervisningsminister, Li Andersson, fordømmer angrebet.

- Min støtte og min dybeste medfølelse med voldsofrene og deres familier. Hvert barn og ung har ret til at studere i tryghed - uden frygt for vold.



- Denne handling i dag i Kuopio er chokerende og berører os alle dybt, skriver undervisningsministeren på Twitter.

Det værste voldsoptrin på en skole i Finland skete i 2007 i byen Jokela i det sydlige Finland. Her gik en 18-årig elev amok med et skydevåben og dræbte otte personer, inden han skød sig selv.



Han havde forinden varslet massakren i en video på YouTube.



/ritzau/TT